তথ্যবিবরণী নম্বর : ৪৬৫

**বন বিষয়ক গবেষণা ও কর্মের সুযোগ সৃষ্টিতে কাজ করবে সরকার**

**-- পরিবেশ ও বন মন্ত্রী**

ঢাকা, ১৬ মাঘ (৩০ জানুয়ারি):

পরিবেশ, বন ও জলবায়ু পরিবর্তন মন্ত্রী মোঃ শাহাব উদ্দিন বলেছেন, দেশের বৃক্ষ আচ্ছাদিত ভূমির পরিমাণ বৃদ্ধি, বননির্ভর দরিদ্র জনগোষ্ঠীর জীবিকায়নের নিশ্চয়তা প্রদান এবং প্রাকৃতিক বনভূমির পাশাপাশি বাসস্থান ও অন্যান্য অব্যবহৃত জমিতে বনের বিস্তৃতি ঘটাতে বর্তমান সরকার নিরলসভাবে কাজ করে যাচ্ছে। মন্ত্রী বলেন, বন সংশ্লিষ্ট গবেষণা ও কর্মের সুযোগ সৃষ্টি করতে বনবিদ্যা ডিগ্রি প্রদানকারী বিশ্ববিদ্যালয়, গবেষণা প্রতিষ্ঠান ও‌ দেশি-বিদেশি উন্নয়ন সংস্থার মাঝে যুগোপযোগী ও সমন্বিত কর্মপরিকল্পনা গ্রহণ ও তার বাস্তবায়ন নিশ্চিত করা হবে। বন বিজ্ঞানে স্নাতকদের যোগ্যতা অনুযায়ী উপযুক্ত কর্মসংস্থান প্রদানের ব্যাপারেও যথাযথ পদক্ষেপ গ্রহণ করা হবে।

আজ ইনস্টিটিউশন অভ্‌ ফরেস্টার্স বাংলাদেশ (আইএফবি) এর ওয়েবিনার ভিত্তিক বার্ষিক সাধারণ সভা ২০২১ এ তাঁর সরকারি বাসভবন থেকে অনলাইনে যুক্ত হয়ে প্রধান অতিথির বক্তব্যে মন্ত্রী এসব কথা বলেন।

মন্ত্রী বলেন, কৃষিভিত্তিক উন্নয়নের সাফল্যের ধারায় বাংলাদেশের বন সেক্টর বিস্তৃত করতে মন্ত্রণালয় সর্বাত্মকভাবে চেষ্টা করে যাচ্ছে। ন্যাশনাল ফরেস্ট ইনভেন্টরি, সাসটেইনেবল ফরেস্ট এন্ড লাইভলিহুড (সুফল) প্রকল্প, সুন্দরবন সুরক্ষা প্রকল্প ইত্যাদি বন ও পরিবেশ রক্ষায় বর্তমান সরকারের সদিচ্ছার উদাহরণ। মন্ত্রী বলেন, বনজ সম্পদের সঠিক সংরক্ষণের জন্য সর্বাগ্রে প্রয়োজন শিক্ষিত, প্রশিক্ষণপ্রাপ্ত এবং দেশপ্রেমে উজ্জীবিত দক্ষ বনবিদ। জাতীয়, আঞ্চলিক এবং আন্তর্জাতিক বন ব্যবস্থাপনা সংশ্লিষ্ট নীতি-কৌশল অনুসরণ করে দক্ষ, অভিজ্ঞ বনবিদগণের সুযোগ্য নেতৃত্বে বাংলাদেশের বন ও পরিবেশ সেক্টর বাংলাদেশকে একটি সবুজ এবং বাসযোগ্য দেশে পরিণত করবে।

সভায় সভাপতিত্ব করেন আইএফবি’র সভাপতি ও সাবেক প্রধান বন সংরক্ষক ইশতিয়াক উদ্দিন আহমেদ। বিশেষ অতিথি হিসেবে উপস্থিত ছিলেন পরিবেশ, বন ও জলবায়ু পরিবর্তন মন্ত্রণালয় বিষয়ক সংসদীয় কমিটির সভাপতি সাবের হোসেন চৌধুরী এবং মন্ত্রণালয়ের সচিব জিয়াউল হাসান।

#

দীপংকর/সাহেলা/মোশারফ/সেলিম/২০২১/২০৫৫ ঘণ্টা

তথ্যবিবরণী            নম্বর : ৪৬৪

**দুর্নীতিতে চ্যাম্পিয়নদের মুখে দুর্নীতি নিয়ে মন্তব্য হাস্যকর**

**---তথ্যমন্ত্রী**

ঢাকা, ১৬ মাঘ (৩০ জানুয়ারি) :

'দুর্নীতিতে চ্যাম্পিয়নদের মুখে দুর্নীতি নিয়ে মন্তব্য হাস্যকর' বলেছেন তথ্যমন্ত্রী ও আওয়ামী লীগের যুগ্ম সাধারণ সম্পাদক ড. হাছান মাহ্‌মুদ।

আজ রাজধানীর শাহবাগে কেন্দ্রীয় গণগ্রন্থাগারের শওকত ওসমান মিলনায়তনে ১৪তম আন্তর্জাতিক শিশু চলচ্চিত্র উৎসব উদ্বোধনে প্রধান অতিথির বক্তব্য শেষে সাংবাদিকদের এ সংক্রান্ত প্রশ্নের জবাবে মন্ত্রী একথা বলেন। বিশেষ অতিথি সংস্কৃতি বিষয়ক প্রতিমন্ত্রী এস এম খালিদ এ সময় উপস্থিত ছিলেন।

সম্প্রতি কুয়েতের একটি আদালতে মানব ও অর্থ পাচারের মামলায় লক্ষ্মীপুর-২ আসনের সংসদ সদস্য শহিদ ইসলাম পাপুলের সাজা হওয়ার পর বিএনপি নেতা রুহুল কবির রিজভীর মন্তব্য 'পাপুলের সাজায় আওয়ামী লীগের দুর্নীতি আজ বিশ্বস্বীকৃত' এর প্রতি দৃষ্টি আকর্ষণ করলে ড. হাছান বলেন, 'বিএনপির দুর্নীতির কারণে তাদের আমলে দেশ পরপর পাঁচ বার দুর্নীতিতে বিশ্ব চ্যাম্পিয়ন হয়েছিল। যাদের আমলে দেশ পরপর চার বার একক ও একবার যুগ্মভাবে দুর্নীতিতে বিশ্ব চ্যাম্পিয়ন হয়, তাদের মুখে দুর্নীতি নিয়ে মন্তব্য হাস্যকর।',

'আর পাপুল একজন স্বতন্ত্র সংসদ সদস্য। তার দুর্নীতির দায় কোনোভাবেই আওয়ামী লীগের ওপর বর্তায় না' বলেন মন্ত্রী। তিনি বলেন, 'কুয়েতের আদালতে তার সাজা হয়েছে, বাংলাদেশেও দুদক এ বিষয়ে তদন্ত ও জিজ্ঞাসাবাদ করছে।'

এর আগে প্রধান অতিথির বক্তৃতায় শিশু চলচ্চিত্র উৎসব উদ্যোগের ভূয়সী প্রশংসা করে মন্ত্রী বলেন, 'এ ধরনের উৎসব শিশু-কিশোরদের মেধা, মনন, দেশপ্রেমবোধে উৎসাহিত করে দেশীয় সংস্কৃতি ও ঐতিহ্যের প্রতি মমতা জাগ্রত করতে অত্যন্ত সহায়ক।' চলচ্চিত্র শিল্পের উন্নয়নে হাজার কোটি টাকার তহবিল ঘোষণা সম্পর্কে এক প্রশ্নের জবাবে মন্ত্রী বলেন, নতুন সিনেমা হল নির্মাণ, পুরানো হল সংস্কার ও বন্ধ হয়ে যাওয়া সিনেমা হল চালু করার জন্য ব্যাংকের মাধ্যমে এই তহবিল থেকে সহজ ঋণ দেয়া হবে।

সংস্কৃতি প্রতিমন্ত্রী এস এম খালিদ বলেন, শিশু চলচ্চিত্র উৎসবটি শিশু-কিশোরদের পরিচালনায় আয়োজিত হচ্ছে, যা অত্যন্ত আনন্দের ও এটি তাদের সৃষ্টিশীলতার নজির। তিনি এ সময় নিজের করোনা টিকা নেবার অভিজ্ঞতা বর্ণনা করেন ও বলেন, টিকা নেয়ার পর তার শরীরে কোনো বিরূপ প্রতিক্রিয়া নেই।

তথ্যমন্ত্রী ড. হাছান মাহ্‌মুদ, সংস্কৃতি বিষয়ক প্রতিমন্ত্রী এস এম খালিদ ও উৎসব পরিচালক ফারিহা জান্নাত মীম যথাক্রমে জাতীয় পতাকা, উৎসবের কেন্দ্রীয় পতাকা ও চলতি উৎসবের পতাকা উত্তোলন, শান্তির প্রতীক পায়রা উড়িয়ে ও প্রদীপ জ্বেলে উৎসব উদ্বোধন করেন।

আগামীকাল থেকে ৫ ফেব্রুয়ারি পর্যন্ত ৮১টি দেশের প্রায় দেড় হাজার চলচ্চিত্র নিয়ে সপ্তাহব্যাপী এ আয়োজনে গণগ্রন্থাগার, জাতীয় জাদুঘর ও শিল্পকলা একাডেমিতে চলচ্চিত্র প্রদর্শনী সকলের জন্য উন্মুক্ত থাকছে।

#

আকরাম/সাহেলা/সঞ্জীব/আব্বাস/২০২১/২০৪৪ ঘণ্টা

তথ্যবিবরণী            নম্বর : ৪৬৩

**কাব্যের স্বতন্ত্র বৈশিষ্ট্যের জন্য আলাদাভাবে চিহ্নিত করা যায় কবি জসীম উদ্‌দীনকে**

**---সংস্কৃতি প্রতিমন্ত্রী**

ঢাকা, ১৬ মাঘ (৩০ জানুয়ারি) :

সংস্কৃতি প্রতিমন্ত্রী কে এম খালিদ বলেছেন, প্রথম বিশ্বযুদ্ধ পরবর্তী সময়কালে তরুণ কবিরা রবীন্দ্রনাথের সৌন্দর্য-চেতনার বিপরীতে কবিতায় যুদ্ধ-পরবর্তী বিমর্ষ পৃথিবীর রূপ তুলে ধরার প্রয়াসী হয়েছিলেন। সেই সময়ে আধুনিক যুগ মানুষের সকল ক্ষেত্রে যখন নাগরিক জীবন স্থান করে নিচ্ছিলো, তখন জসীম উদ্‌দীন বলিষ্ঠকণ্ঠে গেয়ে উঠেছিলেন লোকজীবনের জয়গান। তাঁর কাব্যের পটভূমি ও উপজীব্য ছিল পল্লীজীবন। তাঁর কাব্যভাবনা ছিল দেশীয় পরিমণ্ডল-আশ্রিত, তাঁর মধ্যে ছিলো বিষয়বস্তুর স্বাতন্ত্র্য। রবীন্দ্র-পরিমণ্ডলে থেকেও কাব্যের স্বতন্ত্র বৈশিষ্ট্যের জন্য আলাদাভাবে চিহ্নিত করা যায় কবি জসীম উদ্‌দীনকে।

প্রতিমন্ত্রী আজ রাজধানীর বাংলাদেশ জাতীয় জাদুঘরের কবি সুফিয়া কামাল মিলনায়তনে জাতীয় জাদুঘর আয়োজিত 'বাংলা কবিতার আবহমান ধারায় কবি জসীম উদ্‌দীন' শীর্ষক সেমিনারে প্রধান অতিথির বক্তৃতায় এসব কথা বলেন।

প্রধান অতিথি বলেন, আমাদের কবিতার রয়েছে হাজার বছরের অধিক সময়ের ঐতিহ্য। অনুমান করা হয় নবম-দশম শতকের চর্যাপদ বাংলা কবিতার প্রথম নিদর্শন।

সংস্কৃতি প্রতিমন্ত্রী বলেন, জসীম উদ্‌দীন ছিলেন একাধারে কবি, গীতিকার, ঔপন্যাসিক ও লেখক। তিনি স্মরণীয় হয়ে আছেন কবিতায় লোকজ উপকরণ ব্যবহারের জন্যই শুধু নয়, লোকমানসের ভাব-ভাষা-কল্পনাপ্রবণতা ও মেজাজকে যথার্থভাবে বুঝতে পেরেছিলেন বলেই। গ্রামবাংলার ঐতিহ্য, লোকাচার, লোকমানসের বিভিন্ন অনুষঙ্গ জসীম উদ্‌দীনের চেতনায় যে প্রভাব ফেলেছে, তাই প্রকাশিত হয়েছে তাঁর কাব্যে।

বাংলাদেশ জাতীয় জাদুঘরের বোর্ড অভ্‌ ট্রাস্টিজ এর সভাপতি ঢাকা বিশ্ববিদ্যালয়ের সাবেক উপাচার্য অধ্যাপক ড. আ আ ম স আরেফিন সিদ্দিকের সভাপতিত্বে অনুষ্ঠানে বিশেষ অতিথি হিসেবে বক্তব্য রাখেন সংস্কৃতি বিষয়ক মন্ত্রণালয়ের সচিব মোঃ বদরুল আরেফীন ও বিশিষ্ট শিক্ষাবিদ চট্টগ্রাম বিশ্ববিদ্যালয়ের সাবেক উপাচার্য ড. ইফতেখার উদ্দিন চৌধুরী।

সেমিনারে মূল প্রবন্ধ উপস্থাপন করেন বিশিষ্ট কবি ও প্রাবন্ধিক বিমল গুহ। স্বাগত বক্তব্য প্রদান ও অনুষ্ঠান সঞ্চালনা করেন বাংলাদেশ জাতীয় জাদুঘরের মহাপরিচালক খোন্দকার মোস্তাফিজুর রহমান এনডিসি।

#

ফয়সল/নাইচ/মোশারফ/আব্বাস/২০২১/২০১৯ ঘণ্টা

তথ্যবিবরণী            নম্বর : ৪৬২

**যতদিন শেখ হাসিনা আছেন ততদিন বাংলাদেশের উন্নয়ন হবে**

**---পানিসম্পদ প্রতিমন্ত্রী**

বরিশাল, ১৬ মাঘ (৩০ জানুয়ারি) :

প্রধানমন্ত্রী শেখ হাসিনাকে মানবতার মা উল্লেখ করে পানি সম্পদ প্রতিমন্ত্রী জাহিদ ফারুক বলেছেন, জনগণের কথা চিন্তা করেন বিধায় প্রধানমন্ত্রী গৃহহীনদের মাঝে একদিনে ৭০ হাজার ঘর দিয়েছেন। করোনার মধ্যে তিনি সাধারণ মানুষের জন্য প্রণোদনা দিয়েছেন। আবার ইউরোপ, আমেরিকার সাথে আমরাও একই সময়ে ভ্যাকসিন দিতে পারছি প্রধানমন্ত্রীর জন্য। তিনি যতদিন সরকার প্রধান আছেন ততদিন বাংলাদেশের উন্নয়ন হবে।

আজ বরিশাল সদর উপজেলার চড়বাড়িয়া ইউনিয়নে শীতার্তদের মাঝে কম্বল বিতরণ অনুষ্ঠানে প্রধান অতিথির বক্তব্যে প্রতিমন্ত্রী এসব কথা বলেন।

এ সময় উপস্থিত ছিলেন মহানগর যুবলীগের যুগ্ম আহ্বায়ক আলহাজ্ব মাহমুদুল হক খান মামুন, জেলা ছাত্রলীগের সিনিয়র সহ-সভাপতি জোবায়ের আব্দুল্লাহ জিন্নাহ, মহানগর ছাত্রলীগের সভাপতি জসিম উদ্দিন, চরবাড়ীয়া ইউনিয়ন আওয়ামী লীগের সভাপতি ইতালি শহিদসহ স্থানীয় নেতাকর্মীরা।

#

আসিফ/নাইচ/সঞ্জীব/আব্বাস/২০২১/১৯০০ ঘণ্টা

তথ্যবিবরণী            নম্বর : ৪৬১

**মুক্তিযুদ্ধ, বঙ্গবন্ধু ও বাংলাদেশ একই সূত্রে গাঁথা**

**---পরিকল্পনা মন্ত্রী**

সুনামগঞ্জ, ১৬ মাঘ (৩০ জানুয়ারি) :

পরিকল্পনা মন্ত্রী এম এ মান্নান বলেছেন, বঙ্গবন্ধু ম্যুরাল একাত্তরের মহান মুক্তিযুদ্ধের চেতনার ধারক ও বাহক। এই ম্যুরাল ভবিষ্যৎ প্রজন্মকে বঙ্গবন্ধুর আদর্শ ও অগ্নিঝরা ’৭১ এর কথা স্মরণ করিয়ে মুক্তিযুদ্ধের চেতনায় উজ্জীবিত করবে।

মন্ত্রী আজ সুনামগঞ্জ জেলার দক্ষিণ সুনামগঞ্জ উপজেলা পরিষদ প্রাঙ্গণে ‘বঙ্গবন্ধু শেখ মুজিব ম্যুরালের’ উদ্বোধনী অনুষ্ঠানে প্রধান অতিথির বক্তব্যে এসব কথা বলেন।

মন্ত্রী বলেন, মুক্তিযুদ্ধ, বঙ্গবন্ধু ও বাংলাদেশ একই সূত্রে গাঁথা। বঙ্গবন্ধুর আদর্শ লালন করতে পারলে দেশ হবে স্বপ্নের সোনার বাংলা। তিনি আরো বলেন, জাতির পিতা বঙ্গবন্ধু শেখ মুজিবুর রহমান যে সোনার বাংলা গড়ার স্বপ্ন দেখেছিলেন সেই স্বপ্ন বাস্তবায়নে বঙ্গবন্ধু কন্যা প্রধানমন্ত্রী শেখ হাসিনা কাজ করে যাচ্ছেন। দেশে এখন এমন কোনো খাত নেই যেখানে উন্নয়নের ছোঁয়া লাগেনি। চারদিকেই এখন উন্নয়ন।

এ সময় অন্যান্যের মধ্যে উপস্থিত ছিলেন জেলা প্রশাসক জাহাঙ্গীর হোসেন, উপজেলা পরিষদের চেয়ারম্যান ফারুক আহমদ, জেলা ও উপজেলার ঊর্ধ্বতন কর্মকর্তাসহ স্থানীয় গণ্যমান্য ব্যক্তিবর্গ।

পরে মন্ত্রী দক্ষিণ সুনামগঞ্জ উপজেলার পাথারিয়া ইউনিয়ন ভূমি অফিস এবং পশ্চিম পাগলা ইউনিয়ন ভূমি অফিসের নবনির্মিত ভবনের উদ্বোধন করেন ।

#

শাহেদ/নাইচ/সঞ্জীব/আব্বাস/২০২১/১৮১৫ ঘণ্টা

তথ্যবিবরণী            নম্বর : ৪৬০

**বঙ্গবন্ধুর স্বপ্ন পূরণে শিপার্স কাউন্সিল গুরুত্বপূর্ণ ভূমিকা পালন করবে**

**---নৌপরিবহন প্রতিমন্ত্রী**

ঢাকা, ১৬ মাঘ (৩০ জানুয়ারি) :

নৌপরিবহন প্রতিমন্ত্রী খালিদ মাহমুদ চৌধুরী বলেছেন, উন্নয়নের চিত্র শুধু মন্ত্রণালয়ের নয়: এ চিত্র সমগ্র বাংলাদেশের। এখন মানুষের মৌলিক চাহিদা পাঁচটির মধ্যে চারটি পূরণ হয়ে গেছে। গৃহহীন আছে সেটিও প্রধানমন্ত্রী শেখ হাসিনা ঘোষণা দিয়েছেন, একটি মানুষও গৃহহীন থাকবে না।

প্রতিমন্ত্রী আজ রাজধানীর ধানমন্ডিতে শিপার্স কাউন্সিল অভ্‌ বাংলাদেশ (এসসিবি) এর ৩৯তম বার্ষিক সাধারণ সভায় (এজিএম) সম্মানিত অতিথির বক্তব্যে এসব কথা বলেন।

এসসিবি’র চেয়ারম্যান মোঃ রেজাউর রহমানের সভাপতিত্বে অনুষ্ঠানে অন্যান্যের মধ্যে বক্তব্য রাখেন সাবেক নৌপরিবহন মন্ত্রী শাজাহান খান এমপি। অনুষ্ঠানে অন্যান্যের মধ্যে উপস্থিত ছিলেন সংগঠনের সিনিয়র ভাইস চেয়ারম্যান মোঃ আরিফুল আহসান, পরিচালক আরজু রহমান ভূঁইয়া, একেএম আমিনুল মান্নান খোকন, সৈয়দ মোঃ বখতিয়ার প্রমুখ।

শাজাহান খান বলেন, প্রধানমন্ত্রী শেখ হাসিনার নেতৃত্বে সকল ক্ষেত্রে অভাবনীয় উন্নয়ন বিশেষ করে বিগত ১২ বছরে নৌপরিবহন মন্ত্রণালয়ে ব্যাপক উন্নয়ন হয়েছে। ভবিষ্যতে উন্নয়নের এ ধারা অব্যাহত থাকবে। তিনি আরো বলেন, প্রধানমন্ত্রীর সুযোগ্য নেতৃত্বের কারণেই করোনার মতো ভয়াবহ পরিস্থিতি মোকাবিলা করা সম্ভব হয়েছে।

#

জাহাঙ্গীর/নাইচ/সঞ্জীব/আব্বাস/২০২১/১৮১৫ ঘণ্টা

তথ্যবিবরণী নম্বর : ৪৫৯

**এইচএসসি বা সমমানের ফল প্রকাশ, শতভাগ পাস**

ঢাকা, ১৬ মাঘ (৩০ জানুয়ারি) :

আজ এইচএসসি ও সমমানের  ফল ঘোষণা করা হয়েছে। এতে শতভাগ শিক্ষার্থী পাস করেছে। এ ফলাফলে জিপিএ-৫ অর্জন করেছে এক লাখ ৬১ হাজার শিক্ষার্থী ।

আজ রাজধানীর সেগুনবাগিচায় আন্তর্জাতিক মাতৃভাষা ইনস্টিটিউট মিলনায়তনে ফল প্রকাশ অনুষ্ঠানে গণভবন থেকে ভিডিও কনফারেন্সের মাধ্যমে ভার্চুয়ালি যুক্ত হয়ে ফল প্রকাশের ঘোষণা দেন প্রধানমন্ত্রী শেখ হাসিনা।

শিক্ষামন্ত্রী ডা. দীপু মনি ছাড়াও আন্তর্জাতিক মাতৃভাষা ইনস্টিটিউটে ফল প্রকাশ অনুষ্ঠানে সরাসরি উপস্থিত ছিলেন শিক্ষা উপমন্ত্রী  মহিবুল হাসান চৌধুরী, মাধ্যমিক ও উচ্চশিক্ষা বিভাগের সচিব মো. মাহবুব হোসেন, কারিগরি ও মাদ্রাসা শিক্ষা  বিভাগের সচিব মোঃ আমিনুল ইসলাম খান, মাধ্যমিক ও উচ্চশিক্ষা অধিদফতরের মহাপরিচালক অধ্যাপক ড. সৈয়দ মোঃ গোলাম ফারুক  এবং সব বোর্ডের চেয়ারম্যান।

এর পর এই ফলের সারসংক্ষেপ তুলে ধরেন শিক্ষামন্ত্রী ডা. দীপু মনি। সব বোর্ডের চেয়ারম্যান শিক্ষামন্ত্রীর মাধ্যমে প্রধানমন্ত্রীর কাছে ভার্চুয়ালি এই ফলের অনুলিপি প্রদান করেন।

অনুষ্ঠানে ফলাফলের সারাংশ তুলে ধরে শিক্ষামন্ত্রী জানান, করোনা ভাইরাসের অতিমারির কারণে এবার পরীক্ষা ছাড়া এসএসসি, জেএসসি ও সমমানের পরীক্ষার ফলের ভিত্তিতে এইচএসসি পরীক্ষার্থীদের গড় মূল্যায়ন করা হয়েছে।

এবার ঢাকা শিক্ষাবোর্ডে উচ্চমাধ্যমিক পরীক্ষায় মোট পরীক্ষার্থী ছিলেন ৩ লাখ ২৬ হাজার ৪১ জন। এর মধ্যে জিপিএ ৫ পেয়েছেন ৫৭ হাজার ৯২৬ শিক্ষার্থী। রাজশাহী শিক্ষাবোর্ডে এবার উচ্চমাধ্যমিক পরীক্ষায় মোট পরীক্ষার্থী ছিলেন ১ লাখ ৪৯ হাজার ৯৭৬ জন। এর মধ্যে জিপিএ ৫ পেয়েছেন ২৬ হাজার ৫৬৮ শিক্ষার্থী। কুমিল্লা শিক্ষাবোর্ডে এবার উচ্চমাধ্যমিক পরীক্ষায় মোট পরীক্ষার্থী ছিলেন ১ লাখ ২ হাজার ৪৩৪ জন। এর মধ্যে জিপিএ ৫ পেয়েছেন ৯ হাজার ৩৬৪ শিক্ষার্থী। যশোর শিক্ষাবোর্ডে এবার উচ্চমাধ্যমিক পরীক্ষায় মোট পরীক্ষার্থী ছিলেন ১ লাখ ২১ হাজার ৫২৮ জন। এর মধ্যে জিপিএ ৫ পেয়েছেন ১২ হাজার ৮৯২ শিক্ষার্থী। চট্টগ্রাম শিক্ষাবোর্ডে এবার উচ্চমাধ্যমিক পরীক্ষায় মোট পরীক্ষার্থী ছিলেন ৯৭ হাজার ৯৬৭ জন। এর মধ্যে জিপিএ ৫ পেয়েছেন ১২ হাজার ১৪৩ শিক্ষার্থী। বরিশাল শিক্ষাবোর্ডে এবার উচ্চমাধ্যমিক পরীক্ষায় মোট পরীক্ষার্থী ছিলেন ৬৮ হাজার ৯২০ জন। এর মধ্যে জিপিএ ৫ পেয়েছেন ৫ হাজার ৫৬৮ শিক্ষার্থী। সিলেট শিক্ষাবোর্ডে এবার উচ্চমাধ্যমিক পরীক্ষায় মোট  পরীক্ষার্থী ছিলেন ৭৫ হাজার ৩২৩ জন। এর মধ্যে জিপিএ ৫ পেয়েছেন ৪ হাজার ২৪২ শিক্ষার্থী। দিনাজপুর শিক্ষাবোর্ডে এবার উচ্চমাধ্যমিক পরীক্ষায় মোট পরীক্ষার্থী ছিলেন ১ লাখ ১৮ হাজার ৭৩৫ জন। এর মধ্যে জিপিএ ৫ পেয়েছেন ১৪ হাজার ৮৭১ শিক্ষার্থী এবং ময়মনসিংহ শিক্ষাবোর্ডে এবার উচ্চমাধ্যমিক পরীক্ষায় মোট পরীক্ষার্থী ছিলেন ৮৪ হাজার ৪০৫ জন। এর মধ্যে জিপিএ ৫ পেয়েছেন ১০ হাজার ৪০ শিক্ষার্থী।

এছাড়া কারিগরি শিক্ষাবোর্ডের অধীনে এবার মোট পরীক্ষার্থী ছিলেন ১ লাখ ৩৩ হাজার ৭৪৬ জন। এর মধ্যে জিপিএ ৫ পেয়েছেন চার হাজার ১৪৫ শিক্ষার্থী এবং মাদ্রাসা শিক্ষাবোর্ডে ৮৮ হাজার ৩০২ জন শিক্ষার্থী অংশ নেন। এর মধ্যে জিপিএ ৫ পেয়েছেন চার হাজার ৪৮ শিক্ষার্থী।

#

খায়ের/নাইচ/সঞ্জীব/রেজাউল/২০২১/১৮:১০ ঘণ্টা

তথ্যবিবরণী            নম্বর : ৪৫৮

**প্রচলিত শিক্ষায় কর্মসংস্থানের সুযোগ**

**ক্রমেই সংকোচিত হয়ে আসছে**

**---টেলিযোগাযোগ মন্ত্রী**

ঢাকা, ১৬ মাঘ (৩০ জানুয়ারি) :

ডাক ও টেলিযোগাযোগ মন্ত্র্রী মোস্তাফা জব্বার বলেছেন, পরিবর্তনের ধারাবাহিকতায় প্রচলিত শিক্ষায় কর্মসংস্থানের সুযোগ ক্রমেই সংকোচিত হয়ে আসছে। সামনে রোবটিক্স, আইওটি, বিগডাটা, ব্লকচেইন ইত্যাদি নতুন প্রযুক্তি প্রসারের ফলে আগামী দিনগুলোতে প্রচলিত ধারার শিক্ষায় কর্মসংস্থানের চ্যালেঞ্জ আরো বাড়বে। চতুর্থ শিল্প বিপ্লব যুগের প্রযুক্তির প্রসারের ফলে শতকরা ৪০ ভাগ প্রচলিত পেশা বিলুপ্ত হয়ে যাবে। প্রযুক্তির বৈশ্বিক চ্যালেঞ্জ মোকাবিলায় শিক্ষার ডিজিটাল রূপান্তর অপরিহার্য বলে তিনি উল্লেখ করেন।

মন্ত্রী গতকাল ওয়েবিনারে নর্থ সাউথ বিশ্ববিদ্যালয় আয়োজিত মার্কেটিং এন্ড ইন্টারন্যাশনাল বিজনেস বিষয়ক আয়োজিত অনুষ্ঠানে প্রধান অতিথির বক্তৃতায় এসব কথা বলেন।

অনুষ্ঠানে নর্থ সাউথ বিশ্ববিদ্যালয়ের বোর্ড অভ্ ট্রাস্টির চেয়ারম্যান এম এ কাশেম, উপাচার্য প্রফেসর আতিকুল আলম, স্যামসন বাংলাদেশ লিমিটেডের এমডি ওয়াং সান চু প্রমুখ বক্তৃতা করেন।

ডাক ও টেলিযোগাযোগ মন্ত্রী বর্তমান প্রজন্মকে অত্যন্ত মেধাবী হিসেবে আখ্যায়িত করে বলেন, শিক্ষা ব্যবস্থার ডিজিটাইজেশন হওয়া উচিত এবং এর শুরুটা প্রাথমিক বিদ্যালয় স্তর থেকে হতে হবে। তিনি বিশ্ববিদ্যালয়সমূহে প্রচলিত বিষয়ের পাশাপাশি শিক্ষার্থীদের ডিজিটাল যুগের উপযোগী দক্ষতা অর্জন করার প্রয়োজনীয়তার ওপর গুরুত্বারোপ করেন।

কম্পিউটারে বাংলা ভাষার উদ্ভাবক মোস্তাফা জব্বার বলেন, চতুর্থ শিল্প বিপ্লব ইউরোপ আমেরিকাসহ উন্নত বিশ্বে মানুষের বিদ্যমান ঘাটতি মেটাবে কিন্তু জনবহুল দেশ হিসেবে আমাদের জন্য তার চিত্রটা হবে বিপরীত। আমাদের মানুষ আছে, তারা যন্ত্র বানাবে এবং যন্ত্রের ব্যবহার শিখবে। কোন প্রযুক্তি মানুষের মেধা ও সৃজনশীলতার স্থান কখনো দখল করতে পারবে না বলে তিনি তার দৃঢ় বিশ্বাস ব্যক্ত করেন।

অনুষ্ঠানে বক্তারা শিক্ষার ডিজিটাল রূপান্তরকে সময়ের দাবি হিসেবে তুলে ধরে মতামত ব্যক্ত করেন।

#

শেফায়েত/নাইচ/সঞ্জীব/আব্বাস/২০২১/১৭৪৬ ঘণ্টা

তথ্যবিবরণী            নম্বর : ৪৫৭

**স্থানীয় সরকার ব্যবস্থাকে শক্তিশালী করতে কাজ করছে সরকার**

**---স্থানীয় সরকার মন্ত্রী**

ঢাকা, ১৬ মাঘ (৩০ জানুয়ারি) :

স্থানীয় সরকার মন্ত্রী মোঃ তাজুল ইসলাম বলেছেন, ইউনিয়ন পরিষদ, পৌরসভা এবং উপজেলা পরিষদসহ স্থানীয় সরকার বিভাগের অধীনে থাকা সকল প্রতিষ্ঠানকে ক্ষমতায়নের মাধ্যম স্থানীয় সরকার ব্যবস্থাকে শক্তিশালী করতে নিবিড়ভাবে কাজ করছে সরকার। একই সাথে জনপ্রতিনিধিদের স্বচ্ছতা এবং জবাবদিহিতা বৃদ্ধির ওপর গুরুত্ব আরোপ করেন তিনি।

আজ রাজধানীর একটি হোটেলে জাতীয় স্থানীয় সরকার ইনস্টিটিউট (এনআইএলজি) আয়োজিত ইউনিয়ন পরিষদ (ইউপি) ট্রেনিং মডিউলস এবং প্রথম ই-লার্নিং কোর্সের উদ্বোধনী অনুষ্ঠানে প্রধান অতিথির বক্তব্যে মন্ত্রী এসব কথা বলেন।

মন্ত্রী বলেন, সাধারণ মানুষের ভোটে নির্বাচিত জনপ্রতিনিধিরাই পারে জনগণকে সাথে নিয়ে প্রধানমন্ত্রী শেখ হাসিনার দেয়া রোডম্যাপ অনুযায়ী দেশকে উন্নয়নের শিখরে পৌঁছে দিতে, বঙ্গবন্ধুর সোনার বাংলা গড়তে। তাই এসব প্রতিষ্ঠানগুলোকে শক্তিশালী করতে বিভিন্ন উদ্যোগ নেয়া হয়েছে।

প্রশিক্ষণ পরবর্তী মূল্যায়নের উপর বিশেষ গুরুত্ব দিয়ে মোঃ তাজুল ইসলাম বলেন, প্রশিক্ষণ অবশ্যই ফলপ্রসূ এবং কার্যকর হতে হবে। জনপ্রতিনিধিরা যথাযথ প্রশিক্ষণ নিয়ে দেশ এবং মানুষের কল্যাণে আরো বেশি ভূমিকা রাখবে বলে আশাবাদ ব্যক্ত করেন তিনি।

জাতীয় স্থানীয় সরকার ইনস্টিটিউটকে একটি গুরুত্বপূর্ণ প্রতিষ্ঠান হিসেবে উল্লেখ করে তিনি বলেন, সারাদেশের স্থানীয় পর্যায়ের জনপ্রতিনিধিগণ এই প্রতিষ্ঠানে প্রশিক্ষণ নিয়ে থাকেন। প্রশিক্ষণ প্রদানের সময় তাদের দায়িত্ব, কর্তব্য ও জবাবদিহিতা সম্পর্কে সচেতন এবং মনিটরিং করার বিষয়ে প্রতিষ্ঠান প্রধানের দৃষ্টি আকর্ষণ করে একটি যুগোপযোগী 'মডেল' তৈরি করারও পরামর্শ দেন মন্ত্রী।

মন্ত্রী বলেন, বিভিন্ন খাতে দেশের অভূতপূর্ব উন্নয়নের ফলে শহর, নগর ও গ্রামগঞ্জে অনেক সম্ভাবনা তৈরি হয়েছে এবং অর্থনৈতিক কর্মকাণ্ড বহুগুণে বৃদ্ধি পেয়েছে। তিনি আরো বলেন, ইউনিয়ন পরিষদের চেয়ারম্যান-মেম্বার প্রত্যন্ত গ্রাম অঞ্চলের মানুষের সাথে নিবিড় ভাবে কাজ করে থাকেন। তারা যদি তাদের ওপর অর্পিত দায়িত্ব যথাযথভাবে পালন করে তাহলে সরকারের গৃহীত নানা উদ্যোগের সুফল মানুষ পাবে।

স্থানীয় সরকার বিভাগের সিনিয়র সচিব হেলালুদ্দীন আহমদের সভাপতিত্বে অনুষ্ঠানে বিশেষ অতিথি হিসেবে উপস্থিত ছিলেন সুইজারল্যান্ডের রাষ্ট্রদূত নাথালি সুয়ার্ড। এছাড়া জাতীয় স্থানীয় সরকার ইনস্টিটিউটের মহাপরিচালক সালেহ আহমদ মোজাফফর, স্থানীয় সরকার বিভাগের ঊর্ধ্বতন কর্মকর্তাবৃন্দ এবং এনআইএলজি'র কর্মকর্তারা উপস্থিত ছিলেন।

এর আগে মন্ত্রী ইউনিয়ন পরিষদ ট্রেনিং মডিউলসের মোড়ক উন্মোচন করেন। এছাড়া অনুষ্ঠানে ই-লার্নিংয়ের ওপর একটি প্রেজেন্টেশন উপস্থাপন করা হয়।

#

হায়দার/নাইচ/সঞ্জীব/আব্বাস/২০২১/১৭৩৭ ঘণ্টা

তথ্যবিবরণী নম্বর : ৪৫৬

**কোভিড**-**১৯**(**করোনা ভাইরাস**) **সংক্রান্ত সর্বশেষ প্রতিবেদন**

ঢাকা, ১৬ মাঘ (৩০ জানুয়ারি) :

 ‌         স্বাস্থ্য অধিদপ্তর এবং রোগতত্ত্ব, রোগ নিয়ন্ত্রণ ও গবেষণা প্রতিষ্ঠান (আইইডিসিআর)-এর তথ্যানুযায়ী গত ২৪ ঘণ্টায় দেশে ১২ হাজার ৮৪ জনের নমুনা পরীক্ষা করে ৩৬৩ জনের শরীরে করোনা সংক্রমণ পাওয়া গেছে। এ নিয়ে বাংলাদেশে এখন পর্যন্ত কোভিড-১৯ আক্রান্ত রোগীর সংখ্যা ৫ লাখ ৩৪ হাজার ৭৭০ জন।

গত ২৪ ঘণ্টায় ১৭জন-সহ এ পর্যন্ত ৮ হাজার ১১১ জন এ রোগে মৃত্যুবরণ করেছেন।

করোনা ভাইরাস আক্রান্তদের মধ্যে এখন পর্যন্ত সুস্থ হয়েছেন ৪ লাখ ৭৯ হাজার ২৯৭ জন।

#

দলিল/নাইচ/রেজাউল/২০২১/১৬৪৬ ঘণ্টা

তথ্যবিবরণী            নম্বর : ৪৫৫

**‘বঙ্গবন্ধু শেখ মুজিব কুইজ’ প্রতিযোগিতা**

**গতকালের বিজয়ীদের তালিকা**

ঢাকা, ১৬ মাঘ (৩০ জানুয়ারি) :

          জাতির পিতা বঙ্গবন্ধু শেখ মুজিবুর রহমানের জন্মশতবার্ষিকী উদ্‌যাপন জাতীয় বাস্তবায়ন কমিটির উদ্যোগে মুজিববর্ষ উপলক্ষ্যে আয়োজিত গতকালের অনলাইনভিত্তিক ‘বঙ্গবন্ধু শেখ মুজিব কুইজ’ প্রতিযোগিতার স্মার্টফোন বিজয়ী পাঁচজন হলেন: চট্টগ্রামের অন্তু বড়ুয়া, চাঁপাইনবাবগঞ্জের আবদুল বশির, ব্রাহ্মণবাড়িয়ার মো. শফিকুল ইসলাম, কুমিল্লার সীমা আক্তার এবং চট্টগ্রামের জুহি ত্রিপুরা।

গতকালের কুইজে ৮১ হাজার ৯১৩ জন প্রতিযোগী অংশগ্রহণ করেন।

          স্মার্টফোন বিজয়ী পাঁচজনসহ ১০০ জিবি করে মোবাইলডাটা বিজয়ী ১০০ জনের ছবিযুক্ত নামের তালিকা জাতির পিতা বঙ্গবন্ধু শেখ মুজিবুর রহমানের জন্মশতবার্ষিকী উদ্‌যাপন জাতীয় বাস্তবায়ন কমিটির ওয়েবসাইট [https://mujib100.gov.bd](https://mujib100.gov.bd/) অথবা [https://quiz.priyo.com](https://quiz.priyo.com/) থেকে জানা যাবে।

#

মোহসিন/শাহ আলম/কামাল/রেজ্জাকুল/খোরশেদ/২০২১/১৬০০ ঘণ্টা

তথ্যবিবরণী            নম্বর : ৪৫৪

**শিক্ষার্থীদের বঙ্গবন্ধুর মানবিক গুণাবলী ধারণের আহ্বান আইনমন্ত্রীর**

ঢাকা, ১৬ মাঘ (৩০ জানুয়ারি) :

আজ “বঙ্গবন্ধু ও মানবাধিকার” শীর্ষক রচনা প্রতিযোগিতার ভার্চুয়াল পুরস্কার বিতরণ অনুষ্ঠিত হয়। মুজিব শতবর্ষ উপলক্ষে জাতীয় মানবাধিকার কমিশন আয়োজিত দেশব্যাপী অনুষ্ঠিত রচনাপ্রতিযোগিতায় নবম থেকে দ্বাদশ শ্রেণীর ৫২ হাজারের অধিক শিক্ষার্থী অংশগ্রহণ করে।

অনুষ্ঠানে আইন, বিচার ও সংসদ বিষয়ক মন্ত্রী আনিসুল হক বলেছেন, শিশুবয়সেই বঙ্গবন্ধুর চরিত্রের মধ্যে পরোপকারী বৈশিষ্ট্য ও মানবিক গুণাবলীর পরিস্ফুটন ঘটে। কোনো অসহায় লোক তাঁর কাছ থেকে সাহায্য চেয়ে পায়নি এমন নজির নেই। মানুষের দুঃখ-কষ্টে আমৃত্যু তাঁর মন কেঁদেছে। এসময় শিক্ষার্থীদের বঙ্গবন্ধুর মাববিক গুণাবলী ধারণের আহ্বান জানান।

বঙ্গবন্ধুর আদর্শ বাস্তবায়নে প্রধানমন্ত্রী শেখ হাসিনার সরকার সন্ত্রাস ও দরিদ্রতাদূরীকরণ এবং সুশাসন নিশ্চিত করে দেশে ন্যায়বিচার প্রতিষ্ঠা করতে অঙ্গীকারাবদ্ধ। তিনি বলেন, বিচারপ্রাপ্তির অধিকার মানবাধিকারের একটি অংশ। তাই জনগণ যাতে বিচারপ্রাপ্তির ক্ষেত্রে বঞ্চিত না হয়, সে জন্য সরকার বিচার কার্যক্রমকে অনলাইনের আওতায় আনতে করোনামহামারি শুরু হওয়ার কয়েকদিনের মধ্যেই জাতীয় সংসদে আদালত কর্তৃক তথ্যপ্রযুক্তি ব্যবহার আইন, ২০২০ পাশ করে। ফলে করোনার প্রকোপ যখন খুব বেশি, তখনও বাংলাদেশের সকল আদালত বিচারকাজ সম্পন্ন করতে সক্ষম হয়েছে।

জাতীয় সংসদের স্পিকার ড. শিরিন শারমিন চৌধুরী অনুষ্ঠানে প্রধান অতিথি হিসেবে যুক্ত হন। জাতীয় মানবাধিকার কমিশনের চেয়ারম্যান নাছিমা বেগম এর সভাপতিত্বে অনুষ্ঠানে কমিশনের সার্বক্ষণিক সদস্য ড. কামাল উদ্দিন আহমেদ, ইউএনডিপির আবাসিক প্রতিনিধি সুদীপ্ত মূখার্জি প্রমুখ বক্তৃতা করেন।

#

রেজাউল/শাহ আলম/রেজ্জাকুল/খোরশেদ/২০২১/১৬১০ ঘণ্টা

তথ্যবিবরণী            নম্বর : ৪৫৩

**খুলনা-মংলা ব্রডগেজ লাইনের ৭৫ ভাগ কাজ সম্পন্ন**

ঢাকা, ১৬ মাঘ (৩০ জানুয়ারি) :

         রেলপথ মন্ত্রী মোঃ নূরুল ইসলাম সুজন আজ খুলনা থেকে মংলা পর্যন্ত ৬৪ কিলোমিটার দীর্ঘ ব্রডগেজ লাইনের নির্মাণ প্রকল্প পরিদশন করেন।

মন্ত্রী প্রকল্পের রুট ধরে খুলনা থেকে মংলাপোর্ট পর্যন্ত পরিদর্শন করেন। এর মাধ্যমে মংলাপোর্টের সাথে সংযোগ স্থাপন হবে এবং সুন্দরবনে অধিক পর্যটক আসার সুযোগ পাবে‌। এ পর্যন্ত ৭৫ ভাগ প্রকল্পের কাজ সম্পন্ন হয়েছে।

মন্ত্রী প্রকল্পটি পরিদর্শনকালে সাংবাদিকদের বলেন, সমস্যা যাই থাকুক, নির্ধারিত সময়ের মধ্যেই কাজ শেষ করতে হবে। এ জন্য প্রয়োজনীয় জনবল নিয়োগ করতে হবে। আগামী ডিসেম্বরের মধ্যেই খুলনা থেকে মংলাপোর্ট পর্যন্ত নির্মাণাধীন নতুন রেললাইনের কাজ শেষ ‌করে ট্রেন চলাচলের জন্য খুলে দেয়া হবে বলে তিনি জানান।

তিনি বাংলাদেশ রেলওয়ের কয়েকটি গুরুত্বপূর্ণ প্রকল্পের কথা উল্লেখ করে বলেন, ২০২২ সালে কক্সবাজার পর্যন্ত রেললাইন এবং পদ্মাসেতু চালুর পাশাপাশি রেলও চালু করা কবে। এ বছর খুলনা-মংলাপোর্ট রেললাইনের কাজ শেষহলে রেল পথের আমূল পরিবর্তন ঘটবে।

উল্লেখ্য, এ রুটটি খুবই গুরুত্বপূর্ণ। ম‌ংলাবন্দরের মাধ্যমে পণ্য পরিবহন করে সহজেই সারাদেশে পৌঁছানো যাবে। পোর্ট ব্যবহার করে বাংলাদেশের সাথে নেপাল, ভুটান ও ভারত বাণিজ্যিক সুবিধা বৃদ্ধি করার সুযোগ পাবে এবং এর মাধ্যমে দেশের অর্থনীতি চাঙ্গা হবে।

খুলনা সিটি কর্পোরেশনের মেয়র তালুকদার আব্দুল খালেক, রেলপথ সচিব মোঃ সেলিম রেজা এবং রেলওয়ের ঊর্ধ্বতন কর্মকর্তগণ এ সময় উপস্থিত ছিলেন।

#

শরিফুল/শাহ আলম/কামাল/রেজ্জাকুল/খোরশেদ/২০২১/১৫৩০ ঘণ্টা

তথ্যবিবরণী            নম্বর : ৪৫২

**কোভিডসংকট মোকাবিলায় আন্তর্জাতিক সহযোগিতা ও অংশীদারিত্ব প্রয়োজন**

**- রাষ্ট্রদূত রাবাব ফাতিমা**

নিউইয়র্ক, ৩০ জানুয়ারি :

কোভিড-১৯ অতিমারির ভয়াবহ পরিস্থিতি দক্ষতার সাথে এবং সমন্বিতভাবে মোকাবিলার জন্য আন্তর্জাতিক সম্প্রদায়কে একত্রিত হওয়ার আহ্বান জানালেন জাতিসংঘে নিযুক্ত বাংলাদেশের স্থায়ী প্রতিনিধি রাষ্ট্রদূত রাবাব ফাতিমা।

আজ জাতিসংঘ সাধারণ পরিষদে মহাসচিব আন্তোনিও গুতেরেজ কর্তৃক উত্থাপিত জাতিসংঘের ‘বার্ষিক রিপোর্ট এবং ২০২১ সালের অগ্রাধিকারসমূহ’ শীর্ষক ব্রিফিংকালে তিনি একথা বলেন।

তিনি কোভিড-এর টিকা নিশ্চিত করা, জরুরি জলবায়ুপরিস্থিতি মোকাবিলা, এলডিসি ক্যাটেগরি থেকে উত্তরণ, এজেন্ডা ২০৩০ এর বাস্তবায়ন, ডিজিটাল-প্রযুক্তির ব্যবহার, শান্তিরক্ষা ও রোহিঙ্গাসংকট মোকাবিলার মতো বাংলাদেশের জাতীয় অগ্রাধিকারসমূহের কথা তুলে ধরেন।

রাষ্ট্রদূত ফাতিমা বলেন, কোভিড-১৯ মোকাবিলায় কার্যকর সাড়াদান ও পুনরুদ্ধারে অবশ্যই অগ্রাধিকারভিত্তিতে সকলের জন্য টিকা নিশ্চিত করতে হবে। বিভিন্ন দেশ ও জাতিসমূহের মধ্যে আসন্ন ‘টিকা বৈষম্য’ কাটিয়ে তুলতে প্রয়োজন ন্যায়সঙ্গত, নিরাপদ ও সাশ্রয়ী মূল্যে বিশ্বব্যাপী টিকার প্রবেশাধিকার নিশ্চিত করা জরুরি, যার নেতৃত্ব দিতে পারে জাতিসংঘ।

রাষ্ট্রদূত ফাতিমা স্মরণ করিয়ে দেন, বাংলাদেশ ১.১ মিলিয়ন জোরপূর্বক বাস্তুচ্যুত রোহিঙ্গা জনগোষ্ঠীকে আশ্রয় দিয়ে যাচ্ছে। দীর্ঘদিন ধরে চলমান এ সংকটের টেকসই সমাধানে আরও সিদ্ধান্তমূলক পদক্ষেপের প্রয়োজন। জাতিসংঘ মহাসচিবকে জটিল এই পরিস্থিতির প্রতি আরও বেশি মনোনিবেশের আহ্বান জানিয়ে বাংলাদেশের স্থায়ী প্রতিনিধি বলেন, যদি অতিদ্রুত রোহিঙ্গাসমস্যার সমাধান করা না হয়, তাহলে এ অঞ্চলে আরও অস্থিতিশীলতা দেখা দিতে পারে।

উল্লেখ্য, এবছর জাতিসংঘের অগ্রাধিকারসমূহ হলো: কোভিড-১৯ এর টিকার সুষ্ঠু ও সমবন্টন এবং বিশ্বস্বাস্থ্য ব্যবস্থারক্ষা, অন্তর্ভুক্তিমূলক এবং টেকসই অর্থনৈতিক পুনরুদ্ধার, জলবায়ু ও জীববৈচিত্র্য, দারিদ্র্য ও অসমতা মোকাবিলা, মানবাধিকার, লিঙ্গসমতা, শান্তি ও নিরাপত্তাহীনতারোধ, পারমানবিক নিরস্ত্রীকরণ, ডিজিটাল-প্রযুক্তির বিপদজনক দিকসমূহ প্রতিরোধ করা এবং সার্বজনীন বিশ্বব্যবস্থা অব্যাহত রাখা। জাতিসংঘের ১৯৩টি সদস্য রাষ্ট্রের স্থায়ীপ্রতিনিধি মহাসচিবের ব্রিফিংএ অংশগ্রহণ করেন।

#

শাহ আলম/রেজ্জাকুল/খোরশেদ/২০২১/১১৪০ ঘণ্টা